Ervin Liebert

Ervin Liebert (sündinud 26. detsembril 1939 Tallinnas) on eesti kirimaletaja, tõstja, tõste- ja maletreener, kirimale rahvusvaheline seeniormeister (2007). 

Liebert on 1992. aastast Eesti Kirimaleühingu asepresident ja oli aastatel 2011–2019 Eesti Maleliidu juhatuse liige. Aastatel 1975–1985 kuulus ta Eesti NSV Tõstespordiföderatsiooni presiidiumi. 

Ta lõpetas 1965. aastal Tartu Riikliku Ülikooli kehakultuuriteaduskonna ja 1973. aastal sama ülikooli inglise filoloogina. Valdab vabalt inglise, saksa, rootsi, vene ja soome keelt.

Tõstesport ja kulturism
Liebert tuli tõstespordis 1962. aastal poolraske- (90 kg) ja 1964. aastal raskekaalus (110 kg) Eesti meistriks. Parandas 19 korda (sh raskekaalus 15 korda) Eesti rekordit. Sai 1963. aastal NSV Liidu meistersportlaseks. Samal aastal saavutas isiklikuks tippmargiks kolmevõistluses 442,5 kg (142,5 + 120 + 180). Ta töötas aastatel 1964–1985 tõstetreenerina.

Ta oli Eesti esimesi kulturiste. Aastatel 1979–1992 oli ta Tallinna Atleetvõimlemise Klubi president ja treener. Ajal, kui kulturism oli Nõukogude Liidus veel põlu all, koostas ta esimesed eestikeelsed õpperaamatud.

Male
Liebert on 1992. aastast Eesti Kirimaleühingu asepresident. Ta võttis delegaadina osa ICCF-i kongressidest. 1985. aastast tegutseb ta noorte maletreenerina. Tema õpilasi on olnud Riho Liiva ja Mai Narva. 2009. aastal sai ta maletreeneri V kutsetaseme ja 2016. aastal meistertreeneri kutsetaseme males.  

Kirimalega alustas ta 1973. aastal. Ta on kolmekordne Eesti kirimalemeister, Eesti kirimalemeistrivõistlustelt on ta võitnud eri aastatel kokku 10 medalit..

Liebert pääses mängima 66. Euroopa kirimale meistrivõistluste finaalturniirile (2008–2009), kus sai kuuenda koha. Ta kuulus 17. kirimaleolümpia finaalturniiril (2009–2012) seitsmenda koha saanud Eesti meeskonna koosseisu (mängis viiendal laual). 

Ta sai ICCF-ilt 2002. aastal kirimale rahvusvahelise meistri ja 2007. aastal kirimale rahvusvahelise seeniormeistri nimetuse.

Tunnustus
2003 – Bertl von Massowi hõbemedal (ICCF-i autasu) 
2008 – Bertl von Massowi kuldmedal (ICCF-i autasu) 
2014 – Eesti Maleliidu aasta treener
2014 – Eesti Kirimaleühingu auliige
2019 – Eesti Kultuurkapitali kehakultuuri ja spordi sihtkapitali elutööpreemia (eluaegne spordimees)

Teosed
Ervin Liebert. Atleetvõimlemine. Tallinn : Eesti Raamat, 1968. 143 lk
Ervin Liebert. Atleetvõimlemine. [Faksiimiletrükk]. Tallinn : Interneed, 2017. 146 lk ISBN 9789949817085
Ervin Liebert. Atleetvõimleja ABC. Tallinn : Eesti Raamat, 1975. 74 lk

Viited

Välislingid

Sport. Intervjuu. Ervin Liebert. arhiiv.err.ee, 3. aprill 1995
Tunne Eesti klassikuid – Ervin Lieberti videointervjuu. fitness.ee, 5. aprill 2017

Eesti tõstjad
Eesti treenerid
Eesti kirimaletajad
Eesti maletreenerid
Tartu Ülikooli kehakultuuriteaduskonna vilistlased
Tartu Ülikooli ajaloo-keeleteaduskonna vilistlased
Sündinud 1939